作者:李曾伯
標題:沁園春
內容:紫金山前，鐵騎圍中，惟公尚知。悵當時卯角，魚猶同隊，如今縞鬢，鷗已忘機。故壘荒榛，群賢拱木，疇記官軍夜戰時。不圖見，獨歲寒不改，老氣猶奇。嗟哉月駛舟移。四十載光陰昨夢非。嘆荷薪弗克，祗慚弓冶，扃柴卻掃，絕望簪圭。菌短椿長，鷃微鵬巨，天分當然何足疑。聞公里，有磻溪堪釣，盍亦云歸。